**เทศบาลฯร่วมกับอสม.ชุมชนหน้าวัดห้วยยอด และนักศึกษาฝึกประสบการณ์วิทยาลัยการสาธารณสุขสิรินธรจังหวัดตรัง ลงพื้นประชุมร่วมวางแผนรณรงค์โครงการป้องกันและควบคุมโรคไข้เลือดออก และโครงการจัดการขยะติดเชื้อ**

วันนี้ (25 เม.ย.65) เวลา 14.00น. ที่ทำการชุมชนหน้าวัดห้วยยอด นายสมศักดิ์ เรืองอุดมโชคชัย รองนายกเทศมนตรีตำบลห้วยยอด พร้อมเจ้าหน้าที่กองสาธารณสุขและสิ่งแวดล้อม นักศึกษาฝึกประสบการณ์วิทยาลัยการสาธารณสุขสิรินธรจังหวัดตรัง และอสม.ชุมชนหน้าวัดห้วยยอด ทีมเฝ้าระวังสอบสวนเคลื่อนที่เร็ว(SRRT)ลงพื้นร่วมประชุมวางแผนดำเนินงานตามโครงการป้องกันและควบคุมโรคไข้เลือดออก เพื่อดำเนินการสำรวจและกำจัดยุงลายในชุมชน โดยวางแผนเดินรณรงค์ประชาสัมพันธ์ให้ความรู้และวิธีการป้องกันโรค แก่ประชาชนในชุมชน เพื่อร่วมกันป้องกันและเฝ้าระวังโรคไข้เลือดออกการกำจัดลูกน้ำยุงลาย ร่วมกันทำลายแหล่งเพาะพันธุ์ลูกน้ำยุงลาย ซึ่งกำหนดเดินรณรงค์ในพื้นที่ชุมชนหน้าวัดห้วยยอดในวันที่ 9 พฤษภาคม 2565 เวลา 13.00น. เป็นต้นไป

สำหรับโรคไข้เลือดออกเป็นโรคติดต่อ ที่เป็นปัญหาด้านสาธารณสุขที่สำคัญ และเกิดขึ้นอย่างต่อเนื่องและมีแนวโน้มไข้เลือดออกจะมีการระบาดมากขึ้นอีก การสร้างกระแสให้ประชาชนเกิดการตื่นตัว ในการป้องกันและควบคุมการระบาดของโรค โดยใช้กลยุทธ์การตลาดเชิงสังคมจะช่วยให้การรณรงค์มีประสิทธิภาพยิ่งขึ้น เทศบาลตำบลห้วยยอดจึงขอเชิญชวนประชาชนทุกครัวเรือนให้ความร่วมมือในการทำลายแหล่งพันธุ์ลูกน้ำยุงลายอย่างต่อเนื่อง โดยใช้มาตรการ 5 ป +1 ข คือ ป.1 เปลี่ยนน้ำทุก 7 วัน ป.2 ปิด ฝาภาชนะ ป.3 ปล่อย ปลากินลูกน้ำ ป.4 ปรับปรุงสิ่งแวดล้อม และ ป.5 ปฏิบัติเป็นนิสัย 1 ข คือ ขัดไข่ยุงลาย เนื่องจากยุงลายจะไข่เหนือน้ำ 1-2 เซนติเมตร เมื่อมีน้ำมาเติมจนท่วม หลังจากนั้นไข่ก็ฟักเป็นตัวลูกน้ำ หากไม่มีน้ำไข่จะแห้งติดผนังภาชนะได้นานเป็นปี จึงจำเป็นต้องขัดไข่ยุงลายในภาชนะด้วย

นอกจากนี้ ยังรณรงค์โครงการจัดการขยะติดเชื้อซึ่งเป็นขยะอันตรายและมีปริมาณเพิ่มขึ้นมากในช่วงสถานการณ์ระบาดของโควิด-19 อย่างถูกวิธี ซึ่งมีความจำเป็นของการแยกทิ้งขยะติดเชื้อให้ถูกต้อง การวางแผนและมีแนวทางชัดเจนในการกำจัดขยะ “ติดเชื้อ” ให้สามารถช่วยควบคุมการระบาดของโรคได้อีกทางหนึ่ง สามารถลดแหล่งแพร่เชื้อโรคโควิด- 19 และเชื้อโรคอื่นๆ ที่ติดปะปนมากับขยะติดเชื้อได้ โดยเฉพาะอย่างยิ่ง การแยกทิ้งชุดตรวจ Antigen Rapid Test หน้ากากอนามัย ฯลฯ ที่อาจจะเป็นพาหะในการแพร่เชื้อในวงกว้าง ซึ่งเป็นการ ดำเนินการจัดการขยะอย่างเป็นรูปธรรมตามนโยบายของรัฐบาล รณรงค์ปรับเปลี่ยนพฤติกรรมของประชาชนในการใช้ผลิตภัณฑ์ที่ทำจากพลาสติกประเภทใช้แล้วทิ้งและโฟม ขณะเดียวกัน ส่งเสริมการสร้างวินัยการคัดแยกขยะเพื่อเป็นตัวอย่างกับสมาชิกในครอบครัว และขยายแนวคิดสู่สาธารณะเพื่อเป็นตัวอย่างแก่ชุมชนและสังคมต่อไป

พิมมาส จันทร์ผ่อง/นักประชาสัมพันธ์ชำนาญการ

24 เมษายน 2565